Kwid, Go opgeknap: Só vergelyk buksies | Maroela Media
Twee van Suid-Afrika se strafste mededingers in die goedkoopste segment voertuie in die plaaslike mark is laat verlede jaar opgeknap.
Renault se Kwid en Datsun se Go het 'n outomatiese palwisselratkas bygekry.
Hier wil ek die twee vergelyk, maar ook eintlik elkeen se sterkpunte uitlig.
Nie een van die twee motors gaan ontwerptoekennings opraap nie… maar die Kwid se nuwe moderner voorkoms is vir my die mooier een van die twee.
Die Go is beslis 'n groter motor as die Kwid en bied dus meer spasie in die binneruim. Gehalte is min of meer dieselfde in albei voertuie. In dié klas moet 'n mens nie die beste gehalte bekleedsel óf steun van die sitplekke verwag nie, maar vir 'n eerste koper sal dit nie te veel pla nie.
Die Renault bied vir my 'n ouliker instrumentpaneel met die digitale skerms, maar die stuurwiel se belyning is nou uit – so 'n mens kan nie mooi die meters lees nie want die stuurwiel is in die pad.
Albei motors het inligtingstelsels wat Android Auto en Apple CarPlay bied. Albei voertuie het twee lugsakke met ABS.
Die Kwid en Go maak albei gebruik van 'n driesilinderenjin. Die Kwid is 1.0 en die Go 1.2. Die Kwid bied 50 kW en 91 Nm, terwyl die Go 57 kW en 104 Nm bied. Al klink die Go se voordeel min, is die 7 kW 14%… so ook die verbetering in wringkrag. Dit word weer uitgeskakel deur die feit dat die Datsun 17% swaarder as die Kwid is.
Op die pad voel die twee motors baie dieselfde. Die Go se reusevoordeel oor die Kwid is sy outomatiese ratkas. Die Kwid maak gebruik van 'n AMT of geoutomatiseerde handtransmissie. Die ratkas is aaklig en stadig om ratte te wissel. Party joernaliste het dié spesifieke ratkas as gevaarlik bestempel omdat hy nie seker is van wat hy wil doen in swaar verkeersituasies óf met wegtrek teen groot bulte nie. Die Datsun maak gebruik van 'n palwisseltransmissie wat glad nie enige van die Kwid se probleme het nie.
Vering en padhouvermoë
Die Kwid het vir my effe stywer vering as die Go, en dus is daar minder bakrol. Ek hou eerder van die minder bakrol – maar al twee voertuie se padhouvermoë is billik vir dié klas voertuig. Ritgehalte in die Go is uiteraard beter as die Kwid s'n weens die sagter vering. Nog 'n eienskap waar die Go die Kwid klop, is by stabiliteit op die snelweg wanneer die wind lol. Die Kwid word rondgewaai, maar nie die Go nie. Dalk is dit te danke aan die Go se gewigsvoordeel.
In dié klas gaan dit waarskynlik neerkom op smaak en voorkeur. Indien jy 'n outomatiese voertuig moet hê en baie tyd op die snelweg deurbring – koop beslis die Go. Indien jy nooit snelweg ry nie en 'n oulike motor vir winkels toe en terug soek, koop die Kwid.
Só vergelyk die twee
Renault Kwid 1.0 Climber 50 kW/91 Nm 4,7 ℓ/100 km 5 jaar/ 150 000 km‑waarborg R164 900
Datsun Go 1.2 Lux outo 57 kW/104 Nm 5,0 ℓ/100 km 6 jaar/150 000 km‑waarborg R184 200
Ons sal weer later tyd met albei motors deurbring en hulle in dorpsverkeer op die proef stel. Indien jy wel 'n handratvoertuig wil hê, het dié twee albei 'n groot kompetisie in die vorm van Suzuki se Celerio.
Ek het albei voertuie as huur voertuie bestuur. Die Kwis is dood. Daar is geen krag nie. Swaar gelaaide vragmotors ry jou weg teen bulte op. Sy winde blaas die Kwid van die pad af. Hy is baie onstabiel met sy winde.
Die Go is 'n baie beter motor wat baie kragtiger is en baie beter handteer. Die Go is in 'n baie hoër klas as die Kwid.